《尽日行桑畴稻陇间用放翁瑞草桥道中诗韵》
宋代·黄琮

曹事方竣偶乘暇，果下生驹稳可跨。出城沟水细生縠，入夏山可浓似画。

甘蕉长叶半舒卷，野蔓生花斗嫣姹。南阡三面栽小桑，时雨一宵茁新柘。

嘉禾去莠工始毕，芳草如茵软可藉。瓜花乍见黄垂檐，豆叶早看碧满架。

村童却趁农事间，牵牛放向绿阴罅。蚕麦有收望秋获，旸雨应时天所借。

有耦好伴桀溺耕，循田可返王丹驾。瓦盆新酒如肯酤，便拟穿林间茅舍。

作者简介：宋兴化军莆田人，字子方。哲宗元符三年进士。为长溪尉。迁知闽清，不畏强御，捐俸代民输租，时有“闽清清过伯夷清”之谣。移知同安，与陈麟、翁谷号“三循吏”。后通判漳州，年五十二致仕。